RACKETGUIDE og annet utstyr til BADMINTON

Skal barn ha junior racketer med kortere lengde?
Er en 10 år gammel racket bra nok?
Hva er levetiden på en racket?
Racket – hvilken skal jeg velge?
Junior
Max lengde på en racket er 68 cm (voksenracketer). De vil være for lange for de minste barna. Racketene vil være for lange å svinge og vil treffe nedi gulvet. Derfor anbefaler vi racketer med kortere skaft. Regel: racketen skal ikke gå nedi gulvet når du holder den i enden av skaftet nedover langs beinet. 
	Racketlengde
	43 cm
	53 cm
	58 cm
	62 cm
	67 cm

	Høyde i cm
	95-115
	105-120
	110-125
	120-135
	130-140

	Alder
	3-5 år
	4-6 år
	5-7 år
	6-9 år
	8-10 år



Er en 10 år gammel racket bra nok? 
Skal du bare teste om sporten er noe for deg eller du er en mosjonist som bare spiller litt for gøy, så kan jeg si ja. Hvis du finner ut at du vil spille mer så velg helkarbon racket. En racket med stålskaft og aluminiumshode er betydelig tyngre enn karbon racket (ca 10 gram) Badmintonracketer har gjennomgått en enorm teknologisk utvikling hvert eneste år, så hvis racketen er mer enn 10 år gammel, vil du merke stor forskjell på nyere modeller. Det er også viktig å tenke gjennom om du vil kjøpe en brukt racket som du ikke vet hvilken tilstand er i. Den kan se veldig bra ut, men kan ha vært slått nedi gulvet eller borti makker som gjør at den får en usynlig brist. Da kan den knekke i et helt uskyldig slag. Brukte racketer er det ikke garanti på og prisforskjell opp til en ny racket er ikke så stor. Det er stadig tilbud å finne. Merk også at karbonet blir «mørere» etter bruk og dermed forringes kvaliteten etter en stund. 
Hva er levetiden på en racket?
Dersom den ikke utsettes for temperaturforandringer (må ikke ligge i bilen om vinteren) og skader (slått i gulvet eller borti makker, eller kastet) så kan den holde i flere år. Likevel vil konkurransespillere bytte ut racketene etter 2-3 år. De spiller mye og ønsker å ha nyeste teknologi, samtidig som karbonet gradvis brytes ned for hvert treff og skaftets stivhetsgrad blir kraftig redusert etter en tid. 
Hvilken racket skal jeg velge?
Nybegynner (det første året)
Tommelfingerregel; du skal vokse med racketen.
Det betyr at når du er nybegynner så trenger du en nybegynnerracket, og etter hvert som teknikken og interessen øker så kan du velge en mer avansert racket. Det er ikke sånn at bare jeg har den dyreste racketen så blir jeg god. Skulle gjerne ønske at det var slik, men ingen snarvei til suksess altså.
Her er en oversikt over anbefalte nybegynnerracketer




Viderekommende og konkurransespillere
Det viktigste du må vite om når du skal velge racket er foruten pris, vekt, stivhetsgrad og balanse punkt. 

Vekt: vekt har betydning for hvor raskt du kan bevege racketen og dermed den maksimale hurtighet du kan treffe ballen med. Man kan tro at en lett racket vil være det smarteste, men det er ikke så enkelt. Når en racket gjøres lettere, reduseres styrken og stabiliteten. Heldigvis har den teknologiske utvikling muliggjort sterkere rammer og mere stabile konstruksjoner. Singlespillere vil ofte velge stabilitet, noe som innebærer at racketen da veier litt mer og dermed får en liten reduksjon i hastighet. Er du doublespiller som spiller defensivt og står mye foran, er lav vekt viktig for å øke hastigheten i slagene. I mix og double vil personen som står bak ofte velge en litt tyngre racket. Selv om man i double skal rotere frem og tilbake, vil man likevel se at parene ofte har en spiller som fortrinnsvis ønsker å stå bak. 
Stivhetsgrad: Racketene er enten ekstra stive, stive, medium stive eller myke. 
Det som er avgjørende for hvilken fleksibilitet du skal velge, avhenger av din svinghastighet (din hånds-/din arms hastighet når du treffer ballen). Jo større svinghastighet du kan prestere, jo stivere racket kan du velge. Hvis du har problemer med å få fart og kraft i slaget kan du velge mer fleksibel racket.
Stive skaft: vil bøye seg ut igjen veldig raskt. Det gir rask respons, mye kraft og god kontroll som er viktig for en toppspiller. Stive skaft krever god teknikk med stor svinghastighet og eksplosivt håndledd.
Medium stive skaft: er mykere og gir deg drahjelp i slaget da du får en ekstra flex. Medium stive og racketer er bra for deg som trenger litt ekstra dra hjelp i slaget og som kanskje er litt for sein i fotarbeidet.
Fleksibelt skaft: vil bruke lengre tid på å rette seg ut igjen som gir dårligere respons og mindre kontroll. For toppspillere med stor svinghastighet og eksplosivt håndledd vil stor fleksibilitet bety at de treffer ballen mens skaftet fortsatt er på vei til å rette seg ut og dermed taper de masse power i slaget. Toppspillere skal derfor ikke ha fleksibelt skaft. Nybegynnere og de yngste spillerne bør velge et fleksibelt skaft.
Balansepunkt: Det er punktet på skaftet, hvor racketen er i balanse (den vipper verken opp eller ned), målt fra håndtaket, uten strenger og med originalt grep. Merk at balansepunkt påvirkes av overgrip, tykkelse på streng.  
Hodelette (285-290 mm) racketer gir raskere sving men ikke lengde eller kraft i slaget. De er bra ifm forsvarsspill (opphenting av smash) og nettspill. Mest brukt blant doublespillere og mosjonister som spiller mest double. Brukes også av de singlespillere som har særdeles god svinghastighet og teknikk (plassering på nettet, finger- og håndleddsmaskeringer, flick smash mm.) og som ikke er avhengig av den kraften en hodetung racket gir. 
Medium (290-295 mm) balanserte racketer passer for de fleste. De er en mellomting mellom hodetunge og hodelette racketer. Nok vekt til å genere kraft og gode slag. Lette nok til å gi kontroll og god opphenting av smash og til nettspill. En allround racket som passer til de fleste spilletyper og nivå.  
Hodetunge (300 mm) racketer har ofte høyere vekt som øker energien du kan overføre til slaget for å få kraftfulle smash og clear. Hodetunge gir mer lengde i slaget men avhenger av god teknikk og du kan ofte blir fortere sliten i armen og håndledd. Den vil være tyngre å få fra defensiv til offensiv posisjon. Foretrukket av offensive singelspillere og offensive doublespillere som står mest bak på banen. Men offensive doublespillere velger ofte en lettere racket med tyngdepunktet lengre fremme.Er du i tvil, er det alltid trygt å velge medium stiv racket med medium balansepunkt.







SKO
Skotøy er det viktigste for å unngå skader.
Generelt sier vi at en hallsko ikke nødvendigvis er bra for badminton, men en badmintonsko er bra for all hallidrett. Det er viktig at skoen er stabil og at sålen har et mønster som går i flere retninger for å gripe underlaget best mulig. I badminton beveger du deg i mange retninger og det må skoen tåle. Badminton krever mange brå bevegelser, vendinger, hopp, landinger, stopp og utfall. En god badmintonsko har støtdemping både i forfot og bak i hæl. Det er vesentlig med støtdemping foran med tanke på alle utfall spilleren gjør. Badmintonsko er forsterket rundt ankel for å motvirke overtråkk og den er særlig forsterket på ytterside av forfot for å holde deg stabil ved utfall og alle raske sidebevegelser. Mange av innersålene består av et spesielt skum som gjør at sålen gjenopprettes etter hvert fottrykk og dermed ikke deformeres før etter lang tid. Dermed føles føttene friske mye lengre. Det trenger man i en turnering med mange kamper. 
Løpesko frarådes på det sterkeste. De er ofte laget av stoff, og mønsteret under er laget for å løpe forover uten sidebevegelser. Da vil det være lettere å tråkke over. På grunn av det tynne stoffet og ingen forsterkning foran på siden vil skoen revne fort. 
Å arve sko frarådes også da vi har ulike føtter og bevegelsesmønster. 
Levetid på en sko…: kommer helt an på hvor mye den brukes og hvordan den slites. Men med spilling mer enn 3 ganger i uka og turneringer anbefales 2 par sko å bytte på samtidig og fornye skogarderoben 1 gang i året. Ja barn vokser fort og det kan føles dyrt, men det er en investering i fremtidig helse også. 
Personlig og av erfaring mener jeg sko er viktigere enn alt annet i badminton. Dårlig skotøy kan gi senproblemer med hofter, rygg og knær.  
 

